**ČASŤ A: INDIKATÍVNA ALOKÁCIA VÝZVY A JEJ PREROZDELENIE**

**Rozdelenie alokácie na základe veľkosti oprávnených nákladov investície**

1. Malá žiadosť (oprávnené náklady od 24 000 € do 119 999,99 €) – indikatívna alokácia určená na výzvu 3 000 000 €
2. Veľká žiadosť (oprávnené náklady od 120 000 €) – indikatívna alokácia určená na výzvu 3 084 500 €

Vykonávateľ bude sledovať v rámci jednotlivých hodnotiacich kôl disponibilnú alokáciu na malé aj veľké žiadosti osobitne.

**Rozdelenie alokácie z pohľadu vybudovaných AC/DC nabíjacích bodov**

Disponibilná alokácia na budovanie AC bodov = 1 227 000 €

Disponibilná alokácia na budovanie DC bodov = 4 857 500 €

Vykonávateľ bude sledovať disponibilnú alokáciu na budovanie AC a DC bodov tak, aby boli dosiahnuté celkové ciele Investície 4 komponentu 3 Plánu obnovy a odolnosti (vybudovanie nabíjacích bodov pre právnické osoby AC v počte 800 a DC 360).

V rámci tejto výzvy je vykonávateľ oprávnený, v prípade vyčerpania disponibilnej alokácie na AC resp. DC body, zaradiť žiadosť do rezervného zoznamu žiadateľov, prípadne znížiť požadovanú výšku prostriedkov mechanizmu aj napriek tomu, že žiadateľ splnil všetky PPPM nakoľko z dôvodu prekročenia alokácie by nebolo možné so žiadateľom uzatvoriť Zmluvu o poskytnutí prostriedkov mechanizmu v plnom rozsahu.

**ČASŤ B: SLOVNÍK POJMOV K TECHNICKO-STAVEBNÝM POŽIADAVKÁM**

**Na účely tejto výzvy:**

|  |  |
| --- | --- |
| **Nabíjací konektor** | pevné rozhranie, ktoré umožňuje prenos elektriny do elektrického vozidla a je kedykoľvek schopné nabíjať jedno elektrické vozidlo |
| **Nabíjací bod** | je rozhranie, ktoré v určitom čase umožňuje nabíjanie jedného elektrického vozidla elektrinou alebo výmenu batérie jedného elektrického vozidla. Ku každému nabíjaciemu bodu prislúcha samostatné parkovacie miesto pre elektrické vozidlo. |
| **Nabíjacia stanica** | je zariadenie, ktoré je vybavené jedným alebo viacerými nabíjacími bodmi. |
| **Verejne prístupná nabíjacia stanica[[1]](#footnote-1)** | je nabíjacia stanica, ku ktorej je zabezpečený nediskriminačný prístup všetkým koncovým používateľom, a ktorá neslúži na súkromné účely alebo len vymedzenej skupine koncových používateľov; nediskriminačný prístup môže zahŕňať rôzne spôsoby autentifikácie a platby. |
| **Diaľková správa nabíjacieho bodu** | je funkcionalita nabíjacieho bodu, ktorá umožňuje na diaľku ovládať nabíjaciu stanicu, najmä iniciovať alebo ukončiť nabíjanie, alebo resetovať nabíjaciu stanicu |
| **Digitálne pripojený nabíjací bod** | môže odosielať a prijímať informácie v reálnom čase, komunikovať obojsmerne s elektrizačnou sústavou a elektrickým vozidlom a ktoré možno monitorovať  a ovládať na diaľku vrátane spustenia a zastavenia operácie nabíjania a merania tokov elektriny |
| **Prevádzkovateľ nabíjacieho bodu (CPO)** | (z angl. Charge Point Operator) je subjekt zodpovedný za správu, údržbu  a prevádzku nabíjacích staníc, ktorý koncovým používateľom poskytuje nabíjaciu službu, a to aj v mene a na účet poskytovateľa služieb mobility |
| **Poskytovateľ služieb e-mobility (EMSP)** | (z angl. E-mobility Service Provider) je právnická osoba, ktorá koncovému používateľovi poskytuje služby za odplatu vrátane predaja nabíjacej služby |
| **Koncový používateľ** | je fyzická alebo právnická osoba, ktorá kupuje elektrinu (službu nabíjania)  na priame použitie vo vozidle |
| **Služba nabíjania** | je predaj alebo poskytovanie elektriny vrátane súvisiacich služieb prostredníctvom verejne prístupného nabíjacieho bodu |
| **Nabíjací park  (nabíjací hub)** | je sústava viacerých verejne prístupných nabíjacích staníc určených na nabíjanie elektrických vozidiel na jednom mieste spravidla riadená jedným energetickým manažmentom |
| **Interoperabilita** | je schopnosť elektrického vozidla interagovať s rôznymi typmi nabíjacích staníc. Na úrovni nabíjacieho bodu je to schopnosť nabíjacieho bodu interagovať s inými systémami správy nabíjania tak, aby bolo umožnené spracovanie platieb medzi rôznymi poskytovateľmi nabíjacích služieb. Interoperabilita je charakteristická najmä možnosťou poskytovať tzv. e-roaming |
| **E-roaming** | je výmena údajov a platieb medzi prevádzkovateľom nabíjacieho bodu alebo čerpacieho miesta a poskytovateľom služieb mobility, od ktorého koncový používateľ kupuje nabíjaciu službu |
| **E-roamingová platforma** | platforma spájajúca účastníkov trhu, najmä poskytovateľov služieb mobility  a prevádzkovateľov nabíjacích bodov alebo čerpacích miest, s cieľom umožniť vzájomné poskytovanie služieb |
| **Inteligentné nabíjanie** | je operácia nabíjania, pri ktorej sa intenzita elektriny dodávanej do batérie upravuje v reálnom čase na základe informácií získaných prostredníctvom elektronickej komunikácie |

**ČASŤ C: MINIMÁLNE TECHNICKO-STAVEBNÉ POŽIADAVKY**

|  |  |  |
| --- | --- | --- |
| **Nabíjací bod** | Rozhranie, ktoré v určitom čase umožňuje nabíjanie jedného elektrického vozidla elektrinou alebo výmenu batérie jedného elektrického vozidla, ktoré je súčasťou samostatne stojacej alebo nástennej (z angl. *wallbox*) verejne prístupnej nabíjacej stanice | |
| **Typ nabíjacieho konektora** | AC | konektor Typ 2 (norma IEC 62196), variant zásuvka, nabíjací kábel alebo ich kombinácia |
| DC | konektor CCS2 (norma IEC 62196-3), variant nabíjací kábel |
| **Výstupný výkon nabíjacieho bodu** | AC | ≥ 11 kW |
| DC | ≥ 50 kW |
| **Nabíjací park**  **(nabíjací hub)** | AC hub | V prípade nabíjacieho parku s viac ako 8 nabíjacími bodmi nesmie byť výstupný výkon ktoréhokoľvek AC nabíjacieho bodu v akomkoľvek okamihu využívania nabíjacieho parku  pri paralelnom nabíjaní nižší ako 5,5 kW. |
|  | DC hub | V prípade nabíjacieho parku s viac ako 2 nabíjacími bodmi môže byť celková výška výstupného výkonu nabíjacieho parku znížená maximálne o 30 % (tzn. nabíjací výkon parku nemusí byť násobkom minimálneho výkonu 50 kW a počtu nabíjacích bodov v parku). S výnimkou paralelného využívania viacerých nabíjacích bodov musí byť dodržaná technická schopnosť každého nabíjacieho bodu v nabíjacom parku nabíjať minimálne výkonom 50 kW. |
| **Cena služieb nabíjania** | Prevádzkovateľ nabíjacích bodov môže poskytovať služby založené  na zohľadnení nabíjacieho výkonu a ceny služby nabíjania. | |
| **Inteligentné nabíjanie** | každá nabíjacia infraštruktúra s výkonom menším ako alebo rovným 22 kW, musí byť schopná podporovať funkcie inteligentného nabíjania. | |
| **Digitálne pripojený nabíjací bod** | všetky verejne prístupné nabíjacie body musia byť digitálne pripojenými nabíjacími bodmi. | |
| **Interoperabilita nabíjacej infraštruktúry** | nabíjací bod musí byť pripojený na e-roaming | |
| **E-roaming** | Nabíjací bod ihneď po spustení musí byť prepojený na niektorú z medzinárodných e-roamingových platforiem (napr. Hubject, Gireve).  Zabezpečenie e-roamingu musí byť minimálne v rozsahu trvalého prepojenia na taký počet EMSP, ktorí kumulatívne poskytujú službu mobility na najmenej 10 000 nabíjacích bodoch v Európskej únii. Splnenie tejto podmienky sa preukáže čestným vyhlásením poskytnutým zo strany takéhoto poskytovateľa alebo viacerých poskytovateľov služieb mobility.  Ak je nabíjací bod vybavený platobným terminálom na kreditné  a debetné platobné karty s trvalou dostupnosťou a možnosťou autentifikovať sa a uhradiť cenu za nabíjanie, považuje sa podmienka e-roamingu za splnenú. | |
| **Autentifikácia zákazníka** | Minimálne jedna z možnosti:   1. autentifikácia cez internet/mobilnú aplikáciu aj s možnosťou ad hoc platby za nabíjanie použitím nástrojov (napr. QR kód, RFID karta alebo kreditná debetná karta); 2. platobný terminál na kreditné a debetné platobné karty. | |
| **Komunikácia s back-end systémom** | Protokol OCPP 1.6-J s možnosťou aktualizácie na vyššie verzie pripojeným zabezpečeným internetovým pripojením na back-end cez WebSocket. | |
| **Parkovanie** | Parkovacie miesto prislúchajúce k nabíjaciemu bodu s príslušným vodorovným a zvislým dopravným značením v zmysle usmernenia, ktoré vydá vyhlasovateľ tejto výzvy. | |
| **Správa o využívaní** | Správa o využívaní nabíjacieho bodu musí obsahovať informácie o nabíjacom bode a jeho využívaní za príslušný kalendárny rok, t. j. spotrebu elektrickej energie, počet nabíjacích cyklov, priemernú spotreba na jedno nabitie, priemernú dĺžku jedného nabíjacieho cyklu, preukázanie min. 2 funkčných e-roamingových nabíjaní do 6 mesiacov od uvedenia nabíjacieho bodu do prevádzky zaslaním výpisu z back-end systému prevádzkovateľa nabíjacieho bodu s uvedením čísla nabíjacej karty e-roamingového klienta, dátumu a času nabíjania, spotrebovanej energie, mena e-roamingového partnera a názvu e-roamingovej platformy. | |
| **Spôsoby platenia za nabíjanie** | Implementácia oboch štandardných platobných spôsobov:   1. tzv. ad-hoc platba - nabíjacia služba zakúpená́ koncovým používateľom bez potreby jeho registrácie, uzavretia písomnej dohody alebo nadviazania dlhodobejšieho obchodného vzťahu s prevádzkovateľom daného nabíjacieho bodu nad rámec samotného nákupu služby (nediskriminačný prístup), 2. zmluvná platba (tzv. membership platba) - platba za nabíjaciu službu od koncového používateľa poskytovateľovi služieb mobility na základe zmluvy medzi koncovým používateľom a poskytovateľom služieb mobility.   Ak je nabíjací bod vybavený platobným terminálom na kreditné  a debetné platobné karty, považuje sa podmienka za splnenú. | |
| **Informácie o nabíjacom bode** | Ihneď po spustení prijímateľ poskytne informácie o GPS súradniciach umiestnenia nabíjacieho bodu ako aj adresy, v rozsahu ako je formálne stanovená (ulica, číslo, mesto, PSČ), názov prevádzkovateľa nabíjacieho bodu, ID nabíjacieho bodu spôsob autentifikácie a možnosti platby, kontaktný telefón na technickú podporu.  Prevádzkovateľ verejnej nabíjacej stanice je povinný synchronizovať a následne udržiavať aktuálne informácie o lokalitách, staniciach a ich konektoroch  na verejnej mape nabíjacích staníc. Na synchronizáciu použije verejne dostupné API od prevádzkovateľa mapy, zabezpečené autentifikáciou použitím prihlasovacích údajov pridelených MH SR. V rámci informácií o lokalitách je povinný synchronizovať a aktualizovať ich otváracie hodiny v týždňových intervaloch spolu s cenníkom nabíjacích služieb pre všetky dostupné možnosti nabíjania. Súčasťou informácií o konektoroch by mal byť ich aktuálny stav, typ konektora, maximálny výkon a dostupné spôsoby nabíjania, pričom tieto je prevádzkovateľ povinný aktualizovať okamžite, alebo najneskôr 10 minút  po zmene ich stavu. | |
| **PROJEKTY, KTORÉ NESPĹŇAJÚ MINIMÁLNE TECHNICKÉ POŽIADAVKY, SÚ V RÁMCI VÝZVY NEOPRÁVNENÉ.** | | |

1. v zmysle definície verejne prístupnej nabíjacej stanice podľa § 2 písm. b) bod 36 zákona č. 251/2012 Z. z. o energetike a o zmene a doplnení niektorých zákonov v znení neskorších predpisov. [↑](#footnote-ref-1)